Brandweer-broers op pad na wêreldspele | Netwerk24
Alton (links) en Riaan Senekal is oppad na die 13de Brandweerspele in Suid-Korea.
Twee brandweer-broers van Uitenhage se krag, fiksheid, uithouvermoë sowel as presiesheid is op die spel met hul deelname aan die wêreld-brandweerspele wat eerskomende Maandag in Chungju, Korea begin.
Dit sal die 4de brandweerspele wees waar Alton Senekal (44) deelneem. Vir sy broer Riaan Senekal (47) is dit ’n 5de wêreld-brandweerspele agter sy naam. Albei was as wêreldkampioene gekroon by vorige speles, Alton (2010 en 2012) in muurbal en Riaan in hamergooi (2010 en 2012). Die Suid-Afrikaanse toutrekspan, waarvan hulle deel was, het in 2010 gewen.
Riaan gaan spiesgooi, skyfwerp, gewigstoot, hamergooi, 2km trappe-hardloop teen ’n berg op sowel as kragoptel doen. Hy is in die meesters B-kategorie en Alton neem deel in die meesters A-kategorie.
Wat dié speles spesiaal maak, is die saamkuier en stories van ander brandweermanne. Ons vertel van ons groot brande hier wat ons moes blus, maar dan luister jy na ouens wat in die Twin Towers was!
Riaan (links) en Alton Senekal.
Die Senekal-broers is die enigste Oos-Kapenaars in die span van 10 Suid-Afrikaners wat aan dié 13de wêreld-brandweerspele gaan deelneem.